APSTIPRINĀTS

 2019. gada 29. janvārī

 (Ar grozījumiem 13.10.2020)

N O L I K U M S

**par būvspeciālista sertifikāta vai būvspeciālista papildus darbības sfēras piešķiršanas kārtību**

 Nolikums nosaka pretendentu sertificēšanas kārtību būvprakses sertifikāta iegūšanai atbilstoši Ministru kabineta 2018. gada 20. marta noteikumiem Nr. 169 „Būvspeciālistu kompetences novērtēšanas un patstāvīgās prakses uzraudzības noteikumi” (turpmāk - noteikumi Nr. 169), Ekonomikas ministrijas vadlīnijām būvspeciālistu kompetences pārbaudes iestādēm par būvspeciālistu kompetences novērtēšanu un patstāvīgās prakses uzraudzību (apstiprinātas ar EM 2018. gada 23. augusta rīkojumu Nr.2.17-1/2018/52) kā arī, ievērojot standartu LVS EN/ISO 17024:2013 – „Atbilstības novērtēšana. Vispārīgās prasības personu novērtēšanas institūcijām”

.**Lietotie termini un definīcijas:**

**Sertifikācijas process-** Sertifikācijas institūcijas darbības, ieskaitot pieteikuma izskatīšanu, lēmuma pieņemšanu, sertifikāciju, atkārtotu sertifikāciju, sertifikātu un logo zīmju lietošanu.

**Sertifikāts -** Sertifikācijas institūcijas izsniegts dokuments, saskaņā ar starptautiskā standarta prasībām, kas apliecina, ka tajā minētā persona ir izpildījusi sertifikācijas prasības.

**Kandidāts -** pretendents, kurš izpildījis konkrētus priekšnoteikumus, kas atļauj viņam/viņai piedalīties sertifikācijas procesā.

**Kompetence** - spējas izmantot zināšanas un prasmes, lai sasniegtu paredzēto rezultātu.

**Būvspeciālists** - persona, kas ieguvusi pastāvīgas prakses tiesības būvniecības vai elektroenerģētikas jomā reglamentētās profesijās.

**LEB** - Latvijas Elektriķu brālība

**BIS** – Būvniecības informācijas sistēma

**Sertifikācijas joma -** elektroietaišu projektēšana, darbu vadīšana un būvuzraudzība,

**Sertifikācijas institūcija** - institūcija, kas veic atbilstības sertifikāciju – LEB SD.

**Kompetences apliecība reglamentētās profesijās -** likumā noteiktajā kārtībā kompetentas institūcijas izsniegts kvalifikācijas apliecinošs dokuments.

**Neietekmējamība** - objektivitātes klātbūtne. Objektivitāte nozīmē interešu konflikta neesamību vai tas ir atrisināts tā, lai nelabvēlīgi neietekmētu turpmāk veicamās sertifikācijas institūcijas darbības.

# 1. Sertifikātu izsniegšana reglamentētajā sfērā

1.1. Šajā Nolikumā noteikta kārtība, kādā veic: kompetences novērtēšanu, sertificēšanu personai (būvspeciālistam) noteiktu darbu veikšanai šādās **reglamentētās sfērās:**

1.1.1. **Elektroietaišu projektēšana**

1.1.2. **Elektroietaišu izbūves darbu vadīšana**

1.1.3. **Elektroietaišu izbūves darbu būvuzraudzība**

1.2. Sertifikācijas mērķis ir nodrošināt elektrotehnisko darbu kvalitatīvu izpildi profesionālā līmenī un Latvijā pastāvošo tehnisko normatīvu un zināšanu ievērošanu darbu izpildē.

1.3. Būvspeciālistu sertifikāciju veic Latvijas Elektriķu brālības Sertifikācijas departaments (LEB SD).

1.4. Sertifikāts, apliecina, ka tā saņēmējs saskaņā ar normatīvajiem aktiem spēj kvalitatīvi un profesionāli veikt darbus sertifikātā norādītajā darbības jomā, ievērojot MK not. Nr.169 un Ekonomikas ministrijas izdotajām vadlīnijām.

## 2. Sertifikācija reglamentētā sfērā

2.1. Jānodrošina profesionālās darbības atbilstību noteiktām kvalitātes prasībām un kritērijiem. Sertifikācijas procesā tiek novērtētas un atzītas profesionālās zināšanas, prasme un pieredze sertifikācijas jomā. Sertifikātu izsniedz, pamatojoties uz Sertifikācijas departamenta direktora lēmumu.

Ja minētajām prasībām un tās kompetence ir, novērtēta kā atbilstoša, LEB SD direktors pieņem lēmumu par būvspeciālista sertifikāta piešķiršanu vai darbības sfēru papildināšanu un lēmumā norādot spriegumu, kādā būvspeciālistam ir atbilstoša pieredze: līdz 1 kV, no 1 līdz 35kV.

2.2. Sertifikātu izsniedz kā beztermiņa. maksas par sākotnējo kompetences novērtēšanu sertifikāta saņemšanai 150 *euro* apmērā.

2.3. Par sertificēšanas pakalpojumiem persona maksā pirms pakalpojumu saņemšanas.

2.4. Divu dienu laikā pēc sertifikāta piešķiršanas reglamentētā sfērā LEB SD reģistrē sertifikātu Būvniecības informācijas sistēmas (BIS) būvspeciālistu sertifikātu reģistrā, automātiski piešķirot sertifikātam numuru.

**3. Prasības būvspeciālista sertifikāta iegūšanai**

3.1. Lai persona uz būvprakses sertifikāta saņemšanu vai darbības sfēru pievienošanu, pretendentam (noteikumu Nr. 169 punkts 18.1) norādītajā elektroenerģētikas jomā, projektēšanas, būvdarbu vadīšanas un būvuzraudzības specialitāšu darbības sfērās (nolikuma, pielikums Nr.1), ja persona:

3.1.1. ieguvusi izglītību, kas atbilst Būvniecības likuma 13. pantā noteiktajām prasībām,

3.1.2. ne mazāk kā divus gadus pēdējo septiņu gadu laikā būvspeciālista uzraudzībā ir izpildījusi kompetences pārbaudes iestādes noteikto minimālo praktiskā darba pieredzes programmu;

3.1.3. iesnieguma būvspeciālista sertifikāta saņemšanai iesniegšanas laikā nav saukta pie kriminālatbildības par noziedzīga nodarījuma izdarīšanu būvniecības jomā, kas minēti noteikumu Nr. 169 3. pielikumā; persona nav sodīta par noziedzīga nodarījuma izdarīšanu būvniecības jomā vai tai ir noņemta vai dzēsta sodāmība;

3.2. LEB SD veic būvspeciālistu sertificēšanu sekojošā reglamentētajā sfērā:

3.2.1. **elektroietaišu projektēšana (joma)** - nepieciešama otrā līmeņa profesionālā augstākā izglītība elektroenerģētikas jomā un minimālais praktiskā darba ilgums pēc nepieciešamās izglītības iegūšanas ne mazāk kā divus gadus pēdējo septiņu gadu laikā.

3.2.2. **elektroietaišu izbūves darbu vadīšana (joma)** - nepieciešama pirmā vai otrā līmeņa profesionālā augstākā izglītība elektroenerģētikas jomā un minimālais praktiskā darba ilgums pēc nepieciešamās izglītības iegūšanas ne mazāk kā divus gadus pēdējo septiņu gadu laikā.

3.2.3. **elektroietaišu izbūves būvuzraudzība (joma)** - nepieciešama pirmā vai otrā līmeņa profesionālā augstākā izglītība elektroenerģētikas jomā un minimālais praktiskā darba ilgums pēc nepieciešamās izglītības iegūšanas ne mazāk kā divus gadus pēdējo septiņu gadu laikā.

3.3. Tajās profesionālās darbības sfērās, kur to prasa atbilstošo iekārtu apkalpes drošības tehnikas noteikumi, jābūt atbilstošai elektrodrošības tehnikas grupai, reglamentētās sfērās: elektroietaišu izbūves darbu vadīšanas, elektroietaišu darbu būvuzraudzības sfērās.

3.4. LEB SD ārvalstīs iegūto izglītību un profesionālo kvalifikāciju reglamentētajās sfērās Latvijā atzīst likumā ”Par reglamentētajām profesijām un profesionālās kvalifikācijas atzīšanu” noteiktajā kārtībā, LEB SD pieņemot atbilstošus lēmumus.

**4. Patstāvīgās prakses tiesību piešķiršanas kārtība reglamentētajā sfērā**

4.1. Lai persona uz būvprakses sertifikāta saņemšanu vai darbības sfēru pievienošanu, pretendentam (MK noteikumu Nr. 169 punkts 18.2), persona iesniedz kompetences pārbaudes iestādē iesniegumu (turpmāk – iesniegums) ([2.](https://likumi.lv/ta/id/298177#piel2) pielikums), attiecīgās darbības sfēras būvspeciālista apliecinājumu par minimālās praktiskā darba pieredzes programmas izpildi un kompetences pārbaudes iestādes noteiktos papildu dokumentus, kā arī būvspeciālistu reģistrā BIS) ievada:

4.2. informāciju par izglītību, kas apliecina iegūto kvalifikāciju, un elektroniski pievieno izglītību apliecinoša dokumenta kopiju, ja minētā informācija nav pieejama būvspeciālistu reģistrā;

4.3. apliecinātu to darbu sarakstu sertifikātam atbilstošā jomā, specialitātē un darbības sfērā, kuru izpildē persona piedalījusies, vai informāciju par specialitātei un darbības sfērai atbilstošu patstāvīgo praksi, ja minētā informācija nav pieejama būvspeciālistu reģistrā.

4.4. Ja persona pretendē uz būvspeciālista sertifikāta iegūšanu vai darbības sfēru pievienošanu, tās kompetences novērtēšana:

4.5.  projektēšanas, būvdarbu vadīšanas un būvuzraudzības specialitāšu darbības sfērās ietver:

4.6. praktiskā darba pieredzes vai patstāvīgās prakses izvērtēšanu

4.7. kompetences pārbaudi;

**5**. Kompetences pārbaudi nodrošina kompetences pārbaudes iestādes izveidota ekspertu komisija. Tās sastāvā iekļauj vismaz divus elektrospeciālistus:

5.1. kuri ieguvuši otrā līmeņa profesionālo augstāko izglītību, elektroenerģētikas jomā vai saistītā inženierzinātnes studiju programmā;

5.2. kuri ieguvuši vismaz piecus gadus ilgu patstāvīgo praksi pretendenta izvēlētajā elektroenerģētikas jomā, inženierizpētē vai atbilstošā darbības sfērā projektēšanas, būvdarbu vadīšanas vai būvuzraudzības specialitātē;

5.3. kuru patstāvīgajā praksē pēdējo piecu gadu laikā nav konstatēti tādi profesionālās darbības un profesionālās ētikas pārkāpumi, par kuriem ir izteikts brīdinājums vai apturēta būvspeciālista sertifikāta darbība;

5.4. kuri, veicot kompetences pārbaudi, neatrodas interešu konflikta situācijā likuma "[Par interešu konflikta novēršanu valsts amatpersonu darbībā](https://likumi.lv/ta/id/61913-par-interesu-konflikta-noversanu-valsts-amatpersonu-darbiba)" izpratnē.

**6.** Kompetences pārbaudes iestāde pēc iesnieguma saņemšanas:

6.1. LEB SD direktora nozīmēts eksperts izskata to un izvērtē personas iegūtās izglītības atbilstību Būvniecības likuma 13. pantā noteiktajām prasībām,

6.2. LEB SD direktora nozīmēts eksperts izvērtē personas praktiskā darba pieredzes vai patstāvīgās prakses atbilstību normatīvo aktu prasībām;

6.3. ja nepieciešams, pretendentam pieprasa iesniegt informācijas precizējumus;

6.4. mēneša laikā pēc MK 169  [18.](https://likumi.lv/ta/id/298177#p18) punktā minētās informācijas un dokumentu saņemšanas:

6.4.1. uzaicina pretendentu uz kompetences pārbaudi;

6.4.2. pieņem lēmumu par atteikumu uzaicināt pretendentu uz kompetences pārbaudi, ja pretendents neatbilst [Būvniecības likumā](https://likumi.lv/ta/id/258572-buvniecibas-likums) un šajos noteikumos minētajām prasībām būvspeciālista sertifikāta saņemšanai.

**7.** Kompetences pārbaudes iestāde būvspeciālistu kompetences novērtēšanu organizē ne retāk kā reizi mēnesī, ja ir saņemts vismaz viens pretendenta iesniegums.

**8.**  Pirms kompetences novērtēšanas pretendents uzrāda:

8.1.  personu apliecinošu dokumentu, un kompetences pārbaudes iestāde pārliecinās par personas identitāti;

8.2. izglītības dokumentu (oriģinālu), kas apliecina iegūto kvalifikāciju.

**9.** Ja pretendenta kompetence ir novērtēta kā atbilstoša, kompetences pārbaudes iestāde pieņem lēmumu par būvspeciālista sertifikāta piešķiršanu vai darbības sfēru pievienošanu.

**10**. Ja pretendents nav nokārtojis MK 169 noteikumu 19.1.1. apakšpunktā minēto pārbaudi vai objektīvu apstākļu dēļ nav ieradies uz to, kompetences pārbaudes iestāde pieņem lēmumu par kompetences novērtēšanas termiņa pagarināšanu ne mazāk kā uz vienu mēnesi un informē pretendentu par atkārtotu iespēju nokārtot pārbaudi vai testu, norādot tā norises vietu un laiku.

**11**. Ja pretendents atkārtoti nav nokārtojis MK 169 noteikumu 19.1.2. apakšpunktā minēto pārbaudi vai 19.2.2. apakšpunktā minēto testu vai, nepaziņojot objektīvu neierašanās iemeslu, nav ieradies uz to, kompetences pārbaudes iestāde pieņem lēmumu par personas kompetences neatbilstību un paziņo to pretendentam [Paziņošanas likumā](https://likumi.lv/ta/id/212499-pazinosanas-likums) noteiktajā kārtībā.

**12**. Personai ir tiesības pretendēt uz kompetences pārbaudi ne agrāk kā sešus mēnešus pēc lēmuma pieņemšanas par personas kompetences neatbilstību.

**13**. Kompetences pārbaudes iestāde MK 169 noteikumu [24.](https://likumi.lv/ta/id/298177#p24), [28.](https://likumi.lv/ta/id/298177#p28)un [29.](https://likumi.lv/ta/id/298177#p29) punktā minētos lēmumus pieņem piecu darbdienu laikā pēc kompetences pārbaudes.

**1. Pielikums**

**Akreditēto sertifikācijas jomu un virzienu klasifikators**

(*reglamentētā darbības sfēra*)

|  |  |  |  |
| --- | --- | --- | --- |
| **Virziena****(darbības sfēras kods)**  | **Spriegums, kV** | **Sertifikācijas virziens** **(darbības sfēras nosaukums)** | **Sertifikācijas bāzes jomas****\*)****(profesionālie novirzieni)** |
| **Elektroietaišu** |
| **projektēšana** | **izbūves darbu****vadīšana** | **izbūves darbu****būvuzraudzība** |
| **10.1** |  **1-35** | Gaisvadu līnijas | **1** | **3.6** | **3.1** |
| **9.1** |  **1-35** | Kabeļlīnijas | **1** | **3.6** | **3.1** |
| **10.2** | **1-35** | Transformatoru apakšstacijas un sadales punkti | **1** | **3.6** | **3.1** |
|  **4.2** |  **1-35** | Elektrostaciju elektriskā daļa, t. sk. elektrodzinēji un ģeneratori  | **1** | **3.6** | **3.1** |
| **4.2.1** |  **1-35** | Relejaizsardzība un automātika | **1** | **3.6** | **3.1** |
|  |  |  |  |  |  |
| **8.1** | līdz **1** | Gaisvadu līnijas | **1** | **3.6** | **3.1** |
| **6.1** | līdz **1** | Kabeļlīnijas | **1** | **3.6** | **3.1** |
| **4.1** | līdz **1** |  Elektrostaciju elektriskā daļa, t. sk. elektrodzinēji un ģeneratori (mikroģeneratori) | **1** | **3.6** | **3.1** |
| **1** | līdz **1** | Ēku elektroinstalācija | **1** | **3.6** | **3.1** |
| **5** | līdz **1** | Elektrotehniskās kontroles, vadības un automatizācijas sistēmas | **1** | **3.6** | **3.1** |
|  |  |  |  |  |  |
| **12** | L līdz **1** | Automātisko ugunsaizsardzības, ugunsdzēsības sistēmu automātikas un vadības daļas (**UAS, UATS**)**\*\*** | **1** | **3.6** | **3.1** |
| **11** |  līdz **1** | Zibensaizsardzība un pārspriegumaizsardzība | **1** | **3.6** | **3.1** |

 \*)- **Sertifikācijas bāzes jomas**: projektēšana, izbūves darbu vadīšana un izbūves darbu būvuzraudzība: viena rūtiņa-viens eksāmens.

 **Jomā ‘’1’’** (projektēšana) – viens eksāmens attiecīgajā sprieguma līmenī (līdz 1 kV, no 1 kV

 līdz 35 kV), obligāta vismaz vienas sertifikācijas jomas un virziena pārziņa.

 **Jomā ‘’ 3.6’’** (izbūves darbu vadīšana)- viens eksāmens attiecīgajā sprieguma līmenī (līdz 1 kV,

 no 1 kV līdz 35 kV), obligāta vismaz vienas sertifikācijas jomas un virziena pārziņa.

 **Jomā ‘’ 3.1’’**(izbūves darbu būvuzraudzība) - viens eksāmens attiecīgajā sprieguma līmenī (līdz 1kV,

 no 1kV līdz 35kV), obligāta vismaz vienas sertifikācijas jomas un virziena pārziņa.

 **Piezīme: \*\*) - UAS** – ugunsdzēsības automātikas sistēmas; **UATS** – ugunsgrēka atklāšanas un

 trauksmes signalizācijas sistēmas.